2026 жылы аса қауіпті зиянды организмдерге қарсы жүргізілген іс-шаралар туралы ақпарат

Ауыл шаруашылығы алқаптарын саранша зиянкестерінен қорғау – Қазақстанның фитосанитариялық қызметінің әлеуметтік-экономикалық маңызы зор басым міндеттерінің бірі.
Ағымдағы жылы саранша зиянкестеріне қарсы қорғау іс-шаралары аяқталды. Өңдеу жұмыстары 1,7 млн гектар алаңда жүргізілді. Іс-шараларды өткізуге республикалық бюджеттен 7,1 млрд теңге бөлінді.
Қабылданған шаралардың нәтижесінде ауыл шаруашылығы дақылдарының зақымдануына, сондай-ақ саранша зиянкестерінің көршілес мемлекеттердің шектес аумақтарына көшуіне жол берілген жоқ.
Ағымдағы жылы өңделген алаң 2024 жылмен салыстырғанда 45%-ға қысқарды. 
Мұндай нәтижелерге барлық мүдделі қызметтердің үйлесімді жұмысының және саранша зиянкестерімен күресу әдістерін жетілдірудің арқасында қол жеткізілді. Атап айтқанда, зиянкестердің таралу ошақтарының координаттарын дәлірек анықтауға, тексеру және өңдеу маршруттарын жоспарлауға мүмкіндік беретін цифрлық технологиялар енгізілуде. Қорғау іс-шараларын жедел әрі дәл жүргізуге ықпал ететін агродрондар белсенді қолданылуда. Сонымен қатар өңдеу сапасына қойылатын талаптар және түпкілікті нәтижеге жауапкершілік күшейтілді.

